POROČILO KOMISIJE EVROPSKEMU PARLAMENTU IN SVETU

Evropski parlament je 18. decembra 2020 sprejel splošni proračun Evropske unije za leto 2021. Proračun za Evropski kmetijski jamstveni sklad (EKJS) znaša 40 368 milijonov EUR v odobritvah za prevzem obveznosti in 40 354 milijonov EUR v odobritvah plačil. Razlog za različna zneska za obe vrsti odobritev je uporaba diferenciranih sredstev za nekatere ukrepe, ki jih neposredno izvaja Komisija. Ta se v glavnem nanašajo na ukrepe za promocijo kmetijskih proizvodov, strategijo politike ter koordinacijske in revizijske ukrepe.

Začasna poraba odobritev EKJS do 31. januarja 2021

V skladu z določbami člena 43 Uredbe (EU) št. 1306/2013 prejemki, ki izhajajo iz finančnih popravkov na podlagi sklepov o potrditvi obračunov in skladnosti ter iz nepravilnosti, predstavljajo namenske prejemke za financiranje odhodkov EKJS.

Z namenskimi prejemki se lahko v skladu s temi določbami krijejo potrebe po financiranju vseh odhodkov EKJS. Kakršen koli del prejemkov, ki se v proračunskem letu ne porabi, se samodejno prenese v naslednje proračunsko leto .

Proračun EKJS za leto 2021 vključuje:

·najnovejše ocene Komisije o potrebah po financiranju tržnih ukrepov in neposrednih plačil

·in ocene namenskih prejemkov, ki bodo zbrani med proračunskim letom.

Komisija je v predlogu proračunskih odobritev EKJS za leto 2021 upoštevala skupne pričakovane namenske prejemke. Vendar je raven potrebnih odobritev za prevzem obveznosti presegla posebno zgornjo mejo za EKJS za leto 2021, določeno v večletnem finančnem okviru za obdobje 2021−2027. Zato je morala Komisija določiti prilagoditveno stopnjo v okviru finančne discipline, ki se uporablja za neposredna plačila, da bi se odobritve EKJS uskladile s posebno zgornjo mejo večletnega finančnega okvira. Proračunski organ je sprejel proračun EKJS za leto 2021, v katerem je upošteval pričakovane namenske prejemke.

Ob pripravi proračuna za leto 2021 so razpoložljivi namenski prejemki po ocenah Komisije znašali 619 milijonov EUR. Ker prenos iz leta 2020 v leto 2021 ni bil pričakovan, je bilo ocenjeno, da bo celoten znesek zbran v proračunskem letu. Komisija je te ocenjene prejemke namenila Shemi osnovnega plačila (postavka 08 02 05 04). Vsota odobrenih sredstev in namenskih prejemkov za to shemo znaša 14 791 milijonov EUR.

V Prilogi k temu poročilu sta predstavljena začasno izvrševanje proračuna za leto 2021 in njegova primerjava s pričakovanim profilom odhodkov.

3.Pripombe k začasnemu izvrševanju proračuna EKJS za leto 2021

V Prilogi k temu poročilu je predstavljeno začasno izvrševanje proračuna za obdobje od 16. oktobra 2020 do 31. januarja 2021.

Stopnja izvrševanja se primerja s profilom odhodkov iz sistema zgodnjega opozarjanja, ki se izvaja v skladu s členom 28 Uredbe (EU) št. 1306/2013.

3.1.Tržni ukrepi

Poraba odobritev za intervencije na kmetijskih trgih je na splošno v skladu s profilom porabe.

Izvajanje ukrepov za Promocijo kmetijskih proizvodov (08 02 03 02) kaže odstopanje za –7,2 odstotne točke (–6,2 milijona EUR) od profila porabe.

Doslej prijavljeni odhodki za Sadje in zelenjavo (08 02 03 06) so za 19,3 milijona EUR (–2,2 odstotne točke) nižji od profila odhodkov. Na podlagi trenutnih napovedi držav članic, ki so višje od zadnjega triletnega povprečja, se pričakuje polno izvrševanje proračuna za leto 2021.

Za podporne programe za vino so odhodki, ki so bili prijavljeni doslej, nekoliko višji od profila odhodkov.

Prijavljeni odhodki za proračunsko postavko za Ukrepe javnega in zasebnega skladiščenja (08 02 03 10) presegajo profil za +11,7 odstotne točke (+1,1 milijona EUR). Nanašajo se predvsem na pomoč za zasebno skladiščenje oljčnega olja, sprejeto v letih 2019 in 2020: države članice so za proračunsko leto 2021 prijavile neporavnana plačila v skupnem znesku 26,8 milijona EUR. Ker se je prej pričakovalo, da bo večina teh odhodkov nastala leta 2020, niso bili vključeni v proračun za leto 2021. Iz proračunske postavke 08 02 03 04 (Sheme šolske prehrane) je bilo prerazporejenih 21 milijonov EUR.

3.2.Neposredna plačila

Poraba odobritev za neposredna plačila je na splošno v skladu s profilom porabe.

Odhodki za Shemo enotnega plačila na površino (08 02 05 02) in Shemo prostovoljne vezane podpore (08 02 05 09) ustrezajo profilu porabe.